**REGULAMENTUL**

**de desfăşurare a activităţii de comerț în comuna Sîngereii Noi**

1. **DISPOZIȚII GENERALE**

Regulamentul de desfăşurare a activităţii de comerț în comuna Sîngereii Noi (în continuare “Regulament”) este elaborat în scopul creării unui mediu favorabil de desfășurare a activității de întreprinzător în cadrul localității, precum și în vederea asigurării liberei concurențe, protecţiei vieții, sănătăţii, securității şi intereselor economice și sociale ale cetățenilor.

Prezentul Regulament stabilește interdicțiile şi cerinţele de desfăşurare a activităţii de comerţ în comuna Sîngereii Noi, în conformitate cu prevederile art.6 alin.(1) lit.n), alin.(5) din Legea nr.231 din 23 septembrie 2010 cu privire la comerțul interior, art.14 al Legii nr.436-XVI din 28 decembrie 2006 Privind administraţia publică locală, Legea nr.105-XV din 13.03.2003 Privind protecţia consumatorilor, Legea nr.93-XIV din 15.07.1998 cu privire la patenta de întreprinzător, Codului Fiscal nr.1163-XIII din 24.04.1997 Titlul VII–Taxele locale, Hotărîrea Guvernului nr.931 din 08.12.2011 cu privire la desfășurarea comerțului cu amănuntul, Hotărîrea Guvernului nr.147 din 12.03.1996 cu privire la aprobarea Regulilor deservirii sociale a populaţiei, Hotărîrea Guvernului nr.517 din 18.09.1996 cu privire la aprobarea Regulilor de funcţionare a reţelei de comerţ ambulant în pieţele din Republica Moldova, Hotărărea Guvernului nr.212 din 04.04.1995 despre aprobarea Regulilor de comercializare cu amănuntul a producţiei alcoolice, Legea nr.78 din 18.03.2004 privind produsele alimentare, în următoarele privințe:

1. Interdicţia de a desfăşura activităţi de comerţ sau anumite forme ale activităţii de comerţ, inclusiv comerţul ambulant, în perimetrul anumitor zone sau străzi ori în intervalul anumitor zile sau ore;
2. Modul de desfăşurare a activităţilor de comerţ în apropierea edificiilor autorităţilor publice, instituţiilor de învăţămînt, instituţiilor medicale, lăcaşurilor de cult, monumentelor, lucrărilor de artă, edificiilor cu valoare arhitecturală, istorică sau arheologică, zonelor istorice, precum şi în locurile (destinaţiile) de interes turistic;
3. Distribuirea activităţilor de comerţ între zona centrală şi zonele periferice ale localităţii, precum şi între zonele aglomerate şi cele neaglomerate;
4. Raza în care este interzisă comercializarea producţiei alcoolice în preajma instituţiilor de învăţămînt, instituţiilor medicale şi lăcaşurilor de cult;
5. Cerinţe privind regimul de lucru (orarul de funcţionare) al comercianţilor în perimetrul anumitor zone sau străzi;
6. Interdicţia de a comercializa anumite produse sau servicii în perimetrul anumitor zone sau străzi.
7. Modul de notificare, amplasare şi funcţionare a unităţilor comerciale şi de prestare a serviciilor sociale cu plată către populaţie pentru toate persoanele fizice şi juridice care practică asemenea activităţi în locuri speciale pe teritoriul comunei Sîngereii Noi, indiferent de forma de proprietate.
8. **RECEPŢIONAREA, DEPUNEREA NOTIFICĂRILOR PRIVIND INIȚIEREA ACTIVITĂȚII DE**

**COMERȚ PE TERITORIUL COMUNEI SÎNGEREII NOI**

1. Pentru inițierea unei activități comerciale şi/sau de prestări servicii, persoanele fizice, conducătorul întreprinderii sau o altă persoană cu funcţie de răspundere autorizată (în baza procurii) de aceasta depune la Primăria comunei Sîngereii Noi următoarele acte de bază:
2. Actul care confirmă împuternicirile reprezentantului – în cazul în care notificarea este depusă prin intermediul unui reprezentant, copia buletinului de identitate (după caz);
3. Extrasul din Registrul de stat al persoanelor juridice sau din Registrul de stat al întreprinzătorilor individuali ori, după caz, copia de pe patenta de întreprinzător-în toate cazurile;
4. Copia autorizaţiei sanitar-veterinară de funcţionare, în cazul în care desfăşoară activităţile stabilite în anexa nr.3 din Legea nr.231 din 23.09.2010 cu privire la comerţul interior.
5. Copia autorizaţiei sanitare de funcţionare, în cazul în care desfăşoară activităţile stabilite în anexa nr.4 din Legea nr.231 din 23.09.2010 cu privire la comerţul interior.
6. În cazul unităţilor de comerţ amplasate nemijlocit pe terenuri proprietate publică, suplimentar la notificare se anexează copia de pe, contractul de arendă/comodat sau, după caz, un alt act).
7. **RECEPȚIONAREA NOTIFICĂRII ȘI ELIBERAREA ÎNȘTIINȚĂRII DE RECEPȚIONARE**
8. În momentul recepţionării fizice a notificării privind iniţierea activităţii de comerţ, autoritatea administraţiei publice locale este obligată:
   1. să introducă datele din notificare în registrul pentru notificări privind inițierea activității de comerț;
   2. să elibereze comerciantului o înştiinţare de recepţionare în formă scrisă, cu indicarea următoarelor date:

* data şi ora de recepţionare a notificării;
* numărul de ordine al notificării;
* date privind identitatea persoanei fizice sau juridice;
* codul fiscal sau IDNO – după caz;
* genul de activitate a persoanei fizice sau juridice; – numele/prenumele, funcţia şi datele de contact ale persoanei responsabile din cadrul primăriei, care a recepţionat notificarea

1. **REFUZUL RECEPȚIONĂRII NOTIFICĂRII PRIVIND INIȚIEREA ACTIVITĂȚII DE COMERȚ**
2. În momentul depunerii Notificării (în cazul depunerii fizice a notificării) sau în termen de cel mult 3 zile de la depunerea notificării autoritatea administrației publice locale refuză primirea notificării doar în următoarele cazuri:
   1. Notificarea nu conţine datele și anume:
      1. denumirea/numele, sediul/domiciliul, IDNO/IDNP şi datele de contact ale comerciantului;
      2. denumirea şi codul activităţii de comerţ conform CAEM Rev. 2, cu menţiunea privind comercializarea producţiei alcoolice, berii şi/sau a articolelor din tutun;
      3. denumirea şi adresa unităţii comerciale sau a locului de vînzare;
      4. tipul unităţii comerciale conform Nomenclatorului unităţilor comerciale aprobat de Guvern;
      5. suprafaţa comercială (m2);
      6. capacitatea unităţii comerciale (numărul de locuri/persoane) – în cazul unităţii de alimentaţie publică;
      7. tipul şi suprafaţa comercială (lungimea, lăţimea, înălţimea) a unităţii mobile – în cazul desfăşurării activităţii de comerţ prin intermediul unităţii mobile;
      8. declaraţia pe proprie răspundere a comerciantului privind respectarea legislaţiei.
   2. La notificare nu sînt anexate actele, după caz:
      1. actul care confirmă împuternicirile reprezentantului – în cazul în care notificarea este depusă prin intermediul unui reprezentant;
      2. notificarea nu este semnată de persoana care deţine împuternicirile necesare.
   3. În cazul refuzului de recepţionare a notificării, autoritatea administraţiei publice locale este obligată să elibereze comerciantului o înştiinţare privind refuzul de recepţionare a notificării, în formă scrisă, cu indicarea următoarelor date:
      1. motivele refuzului de recepţionare a notificării;
      2. numele şi prenumele, funcţia şi datele de contact ale persoanei responsabile din autoritatea administraţiei publice locale care a refuzat recepţionarea notificării.
3. **CERINŢE FAŢĂ DE NOTIFICAREA PRIVIND INIŢIEREA ACTIVITĂŢII DE COMERŢ ȘI/SAU PRESTĂRI SERVICII**
4. Datele incluse de comerciant în notificarea privind iniţierea activităţii de comerţ și/sau prestări servicii trebuie să corespundă interdicţiilor şi cerinţelor stabilite de lege şi de regulamentul de desfăşurare a activităţilor de comerţ în comuna Sîngereii Noi, aprobat de consiliul local.
5. Notificarea privind iniţierea activităţii de comerţ se depune de comerciant în mod separat pentru fiecare unitate comercială şi/sau loc de vînzare.
6. Notificarea privind iniţierea activităţii de comerţ se depune de comerciant la primăria comunei Sîngereii Noi prin intermediul resursei informaţionale în domeniul comerţului.
7. Notificările şi copiile actelor anexate, depuse de comerciant, se păstrează în arhiva primăriei comunei Sîngereii Noi.
8. **VERIFICAREA CORECTITUDINII DATELOR ŞI RESPECTĂRII CERINŢELOR DE DESFĂŞURARE A ACTIVITĂŢILOR DE COMERŢ**
9. Secretarul primăriei, verifică datele indicate în notificarea privind iniţierea activităţii de comerţ în termen de cel mult 15 zile lucrătoare de la data recepţionării notificării.
10. Datele din notificare şi actele depuse de comerciant se examinează potrivit principiului „ghişeului unic” în următoarele privinţe:
    1. corectitudinea datelor privind denumirea/numele, sediul/domiciliul, administratorul comerciantului şi IDNO/IDNP-ul se verifică prin accesarea datelor din Registrul de stat al unităţilor de drept şi, după caz, din Registrul de stat al populaţiei sau din alte registre de stat – în caz de necesitate;
    2. corectitudinea datelor privind adresa unităţii comerciale sau locului de vînzare se verifică prin accesarea datelor din resursele informaţionale deţinute de Agenția Servicii Publice – în caz de necesitate;
    3. respectarea cerinţelor în domeniul urbanismului, amenajării teritoriului şi construcţiilor prin accesarea datelor şi interacţiunea cu subdiviziunile responsabile ale comunei Sîngereii Noi – în toate cazurile.
11. **RESPECTAREA LEGISLAŢIEI ÎN DOMENIUL SIGURANŢEI ALIMENTELOR**

**LA DESFĂŞURAREA ACTIVITĂŢII DE COMERŢ**

1. În cazul în care comerciantul desfăşoară activităţile stabilite în anexa nr.3 a Legii nr.231 din 23.09.2010 cu privire la comerțul interior, notificarea depusă de 6 comerciant se remite, la data recepţionării ei, către Agenţia Naţională pentru Siguranţa Alimentelor, potrivit principiului „ghişeului unic”, prin intermediul resursei informaționale în domeniul comerțului.
2. Agenţia Naţională pentru Siguranţa Alimentelor efectuează autorizarea sanitar-veterinară sau înregistrarea unităţii comerciale în conformitate cu legislaţia în domeniul siguranţei alimentelor.
3. Agenţia Naţională pentru Siguranţa Alimentelor, în termen de cel mult 15 zile lucrătoare de la data depunerii notificării, introduce în resursa informaţională în domeniul comerţului, după caz, informaţia privind autorizaţia sanitar-veterinară de funcţionare sau refuzul de eliberare a acesteia ori informaţia privind înregistrarea unităţii comerciale, în privinţa comercianţilor care au depus notificări de iniţiere a activităţii de comerţ.
4. **RESPECTAREA LEGISLAŢIEI ÎN DOMENIUL SANITAR LA**

**DESFĂŞURAREA ACTIVITĂŢII DE COMERŢ**

1. În cazul în care comerciantul desfăşoară activităţi stabilite în anexa nr.4 a Legii nr.231 din 23.09.2010 cu privire la comerțul interior, notificarea depusă de comerciant se remite, la data recepţionării ei, către Centrul Naţional de Sănătate Publică sau către centrele teritoriale de sănătate publică, conform competenţei teritoriale a acestora, potrivit principiului „ghişeului unic”, prin intermediul resursei informaţionale în domeniul comerţului.
2. Centrul Naţional de Sănătate Publică sau, după caz, centrele teritoriale de sănătate publică emit autorizaţia sanitară de funcţionare în termen de cel mult 15 zile lucrătoare de la data primirii notificării.
3. Nu este necesară emiterea unei noi autorizaţii sanitare de funcţionare, conform Legii nr.231 din 23.09.2010 cu privire la comerțul interior, în cazul în care unitatea respectivă dispune de autorizaţia sanitară, emisă, pînă la depunerea notificării, de Centrul Naţional de Sănătate Publică sau, după caz, de centrele teritoriale de sănătate publică.
4. Centrul Naţional de Sănătate Publică sau, după caz, centrele teritoriale de sănătate publică, în termen de cel mult 15 zile lucrătoare de la data depunerii notificării, introduc în resursa informaţională în domeniul comerţului informaţii privind autorizaţia sanitară de funcţionare sau refuzul de eliberare a acesteia în privinţa comercianţilor care au depus notificări de iniţiere a activităţii de comerţ.
5. **DURATA DESFĂŞURĂRII ACTIVITĂŢII ȘI ÎNCETAREA ACTIVITĂŢII DE COMERŢ**
6. Cu excepţia activităţilor prevăzute în anexele nr.3 şi nr.4 ale Legii nr.231 din 23.09.2010 cu privire la comerțul interior, comercianţii desfăşoară activităţi de comerţ din momentul de depunere a notificării pentru unităţile comerciale şi pînă la suspendarea sau încetarea activităţii de comerţ, efectuată în temeiul:
   1. cererii autorităţilor competente prin decizia instanţei de judecată;
   2. notificării de încetare a activităţii de comerţ conform art.175 ale Legii nr.231 din 23.09.2010 cu privire la comerțul interior.
7. Activitatea de comerţ încetează la cererea comerciantului, începînd cu data de depunere a notificării de încetare de către comerciant și prezentării actelor confirmative privind lipsa datoriilor față de bugetul public local.
8. De la data de depunere a notificării privind încetarea activităţii de comerţ, comerciantul nu are dreptul să desfăşoare activităţi de comerţ în cadrul unităţii comerciale în cauză.
9. Activităţile de comerţ prevăzute în anexele nr.3 şi nr.4 ale Legii nr.231 din 23.09.2010 cu privire la comerțul interior şi cele desfăşurate prin intermediul unităţilor mobile pot fi iniţiate după expirarea a 15 zile lucrătoare din momentul de depunere a notificării pentru unităţile comerciale şi durează pînă la încetarea activităţii de comerţ conform pct. 1.
10. Activităţile de comerţ în cadrul tîrgurilor, iarmaroacelor, manifestărilor culturale, turistice, sportive şi al altor evenimente similare pot fi desfăşurate doar pe durata acestor evenimente, stabilite conform regulamentului de desfăşurare a activităţilor de comerţ în comunei Sîngereii Noi aprobat prin decizia consiliului local sau prin dispoziţia primarului.
11. **SUSPENDAREA (LIMITAREA) ACTIVITĂŢII DE COMERŢ**
12. Activitatea de comerţ se suspendă (se limitează) de către organele abilitate cu funcţii de control, prin aplicarea măsurilor restrictive prevăzute de legislaţie, pentru încălcările constatate în cadrul controlului de stat efectuat conform prevederilor Legii nr.131 din 08 iunie 2012 privind controlul de stat asupra activităţii de întreprinzător.
13. Activitatea de comerţ se suspendă (se limitează) prin suspendarea unui act permisiv/licenţă de către autoritatea abilitată, în condiţiile prevăzute la art.17 din Legea nr.235-XVI din 20 iunie 2006 cu privire la principiile de bază de reglementare a activităţii de întreprinzător.
14. Activitatea de comerț poate fi suspendată la cererea persoanei fizice sau juridice care practică activitate de comerț pe teritoriul comunei Sîngereii Noi.
15. **MODIFICAREA DATELOR**
16. În cazul necesităţii de schimbare a datelor indicate în notificarea privind iniţierea activităţii de comerţ, comerciantul depune către primarul comunei Sîngereii Noi o cerere, în termen de cel puţin 30 de zile calendaristice pînă la data de modificare, notificarea de modificare a datelor.
17. Comerciantul va anexa la notificarea de modificare a datelor, după caz, actele necesare conform art.14 alin.(4) şi (5) al Legii nr.231 din 23.09.2010 cu privire la comerțul interior.
18. Autoritatea administraţiei publice locale are dreptul să modifice datele privind unitatea comercială din resursa informaţională în domeniul comerţului în cazul în care constată că datele indicate de comerciant în notificare sînt eronate.
19. **TAXE**
20. Pentru fiecare unitate comercială în cadrul căreia se desfăşoară activitate de comerţ, comercianţii achită taxă pentru unităţile comerciale şi/sau prestări de servicii, în conformitate cu legislaţia fiscală.
21. Taxa pentru unităţile comerciale şi/sau pentru prestări de servicii se achită de comerciant în modul stabilit de legislaţia fiscală, pe durata desfăşurării activităţii de comerţ conform art.173 al Legii nr.231 din 23.09.2010 cu privire la comerț.
22. În termen de 15 zile de la data notificării, comerciantul este obligat să achite autorităţii administraţiei publice locale o plată de notificare în mărime de 100 de lei.
23. **RESURSA INFORMAŢIONALĂ ÎN DOMENIUL COMERŢULUI**
24. Evidenţa şi monitorizarea unităţilor comerciale şi a locurilor de vînzare, precum şi a datelor aferente acestora, se efectuează prin intermediul resursei informaţionale în domeniul comerţului, instituită şi administrată de Guvern.
25. Guvernul asigură şi oferă suportul necesar pentru conectarea autorităţilor administraţiei publice locale la resursa informaţională în domeniul comerţului, precum şi pentru interacţiunea acestuia cu alte resurse informaţionale de stat şi cu alte autorităţi publice.
26. Primăria comunei Sîngereii Noi asigură introducerea şi actualizarea datelor privind unităţile comerciale şi locurile de vînzare, inclusiv a datelor din notificările şi din actele anexate, depuse de comerciant la autoritatea administraţiei publice locale, şi a deciziilor de suspendare sau încetare a activităţii de comerţ, emise de autorităţile competente, în termen de cel mult 3 zile de la data de recepţionare a acestora.
27. Accesul la informaţiile privind unităţile comerciale şi locurile de vînzare din resursa informaţională în domeniul comerţului este garantat tuturor persoanelor cu titlu oneros.
28. **INTERDICȚIA DE DESFĂȘURARE A ACTIVITĂȚII DE COMERȚ**
29. Prin derogare de la prevederile pct.14.1. din prezentul Regulament, se permite desfășurarea activității de comerț în perimetrul străzilor și zonelor stabilite, în zilele de sărbătoare nelucrătoare și/sau zilelor de sîmbătă și duminică, conform dispoziției Primarului.
30. Activitatea de comerţ ambulant în cadrul tîrgurilor, iarmaroacelor, manifestărilor culturale, turistice, sportive şi al altor evenimente similare se desfăşoară de comerciant în temeiul notificării de iniţiere a activităţii de comerţ şi în condiţiile stabilite prin dispoziţia primarului.
31. Prin dispoziţia primarului, se stabilesc dreptul și cerinţele privind desfăşurarea activităţilor de comerţ în cadrul tîrgurilor, iarmaroacelor, manifestărilor culturale turistice, sportive şi al altor evenimente similare, inclusiv să permită desfăşurarea activității acestora fără depunerea notificării.

**XV.PRESCRIPŢII ŞI RESTRICŢII PRIVIND AMPLASAREA**

**ŞI FUNCŢIONAREA UNITĂŢILOR COMERCIALE ŞI DE PRESTARE A SERVICIILOR**

1. Programul de lucru al unităţilor comerciale şi/sau de prestări servicii – între orele 7.00 – 22.00, iar al unităţilor de alimentaţie publică – pînă la ora 23.00 se stabileşte de către conducătorii întreprinderilor.
2. Prelungirea programului de muncă după orele indicate în pct.15.1. se permite numai, prin decizia Consiliului local cu informarea și avizul prealabil de la Inspectoratul de Poliție Sîngerei și prezentarea contractului de prestări servicii cu serviciile de pază.
3. Se interzice comerţul cu produse alimentare (pîine, salam, peşte, produse alimentare neambalate) din autovehicule şi altă tehnică mobilă cu excepţia legumelor şi fructelor sezoniere pe teritoriul comunei în locurile neautorizate de către administrația publică locală.
4. La închiderea întreprinderii pentru reparaţie (reutilare), schimbarea tipului unităţii comerciale sau din alte motive, agentul economic notifică primăria comunei Sîngereii Noi.
5. Se interzice prepararea comercializarea şi distribuirea produselor alimentare (inclusiv a băuturilor răcoritoare şi energizante) nerecomandate preşcolarilor şi elevilor în instituţiile de învăţămînt şi în preajma instituțiilor de învățămînt școlare și preșcolare (conform Ordinului Ministerului Sănătății nr.904 din 17.09.2012).
6. Se interzice comercializarea producției alcoolice în preajma instituţiilor de învăţămînt, instituţiilor medicale şi lăcaşurilor de cult.
7. **CONTROLUL AMPLASĂRII ŞI FUNCŢIONĂRII UNITĂŢILOR COMERCIALE**

**ŞI/SAU DE PRESTARE SERVICIILOR**

1. Persoanele fizice sau juridice sunt obligate să desfăşoare activitatea comercială şi/sau de prestare a serviciilor în conformitate cu cadrul legislativ şi normativ în vigoare.
2. Controlul asupra respectării prevederilor prezentului regulament şi actelor normative în vigoare de către unităţile comerciale şi de prestare a serviciilor se exercită de către primar și organele de control, în limitele împuternicirilor şi competenţelor sale.
3. Primarul comunei de comun acord cu Inspectoratul de Poliție Sîngerei și Agenția Națională pentru Siguranța Alimentelor, va efectua controlul în următoarele cazuri:
   1. la sesizarea organelor de control privind încălcarea condiţiilor de activitate de către persoana fizică și/sau juridică;
   2. la necesitatea de a verifica respectarea condiţiilor de activitate;
   3. la verificarea nivelului de îndeplinire a măsurilor privind lichidarea încălcărilor depistate anterior; - prezentarea reclamaţiilor din partea consumatorilor. - comercializarea produselor interzise.
4. Încălcările depistate în urma controalelor se fixează în actul de control, ce se întocmeşte în două exemplare, unul dintre care se înmînează agentului economic și/sau persoanei fizice.
5. Agentul economic și/sau persoana fizică este obligat, în termenul stabilit, să prezinte informaţia privind înlăturarea încălcărilor.
6. **LUCRĂRI DE SECRETARIAT**
7. Pentru fiecare unitate comercială şi/sau de prestări servicii care a Notificat primăria comunei Sîngereii Noi, privind amplasarea şi funcţionarea obiectului de comerț, se ține evidența dosarelor personale a fiecărui comerciant în arhiva primăriei.
8. Primăria elaborează şi asigură editarea următoarelor formulare:
   1. Notificarea privind inițierea activității de comerț;
   2. Notificarea privind încetarea/suspendarea activității de comerț;
   3. Notificarea privind modificarea datelor;
   4. Înștiințarea de recepționare a Notificării privind inițierea activității de comerț și prestări servicii

***NOTĂ****. Unităţi comerciale şi de prestare a serviciilor sociale către populaţie sunt considerate unităţile de comerţ cu amănuntul, de alimentaţie publică, farmacii, staţii de alimentare cu combustibil, , servicii sociale către populaţie ( în textul Regulamentului–unităţi comerciale şi/sau de prestări servicii). Noțiunile din prezentul Regulament au semnificația stabilită de Legea nr.231 din 23 septembrie 2010 Cu privire la comerțul interior și alte acte normative în vigoare.*